Document ID: 32000D0502

Απόφαση της Επιτροπής
της 25ης Ιουλίου 2000
για τροποποίηση της απόφασης 93/42/ΕΟΚ σχετικά με συμπληρωματικές εγγυήσεις όσον αφορά τη λοιμώδη ρινοτραχειίτιδα των βοοειδών για βοοειδή που προορίζονται για ορισμένα τμήματα του κοινοτικού εδάφους τα οποία είναι απαλλαγμένα από τη νόσο αυτή και για την κατάργηση των αποφάσεων 95/109/ΕΚ και 98/580/ΕΚ
[κοινοποιηθείσα υπό τον αριθμό Ε(2000) 2260]
(Κείμενο που παρουσιάζει ενδιαφέρον για τον ΕΟΧ)
(2000/502/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 64/432/ΕΟΚ του Συμβονλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών(1), όπως τροποποιήθηκε τελευταία από την οδηγία 2000/20/ΕΚ(2), και ιδίως τα άρθρα 9 και 10,
Εκτιμώντας τα ακόλουθα:
(1) Η απόφαση 93/42/ΕΟΚ της Επιτροπής(3), όπως τροποποιήθηκε τελευταία από την απόφαση 1999/579/ΕΚ(4), παρέχει πρόσθετες εγγυήσεις όσον αφορά την λοιμώδη ρινοτραχειίτιδα των βοοειδών για βοοειδή που προορίζονται για τη Δανία, την Αυστρία, τη Φινλανδία και τη Σουηδία που είναι απαλλαγμένες από τη νόσο αυτή.
(2) Για να διασφαλιστεί η πρόοδος και να ολοκληρωθούν επιτυχώς τα προγράμματα που έχουν ήδη ξεκινήσει για την εξάλειψη της λοιμώδους ρινοτραχειίτιδας των βοοειδών, χορηγήθηκαν στην επαρχία Bolzano της Ιταλίας ορισμένες πρόσθετες εγγυήσεις με την απόφαση 95/109/ΕΚ της Επιτροπής(5), όπως τροποποιήθηκε τελευταία από την απόφαση 1999/579/ΕΚ.
(3) Η Ιταλία θεωρεί ότι η επαρχία Bolzano είναι τώρα απαλλαγμένη από την λοιμώδη ρινοτραχειίτιδα των βοοειδών και έχει υποβάλει δικαιολογητικά τεκμήρια στην Επιτροπή.
(4) Οι αρχές της Ιταλίας εφαρμόζουν για τις μετακινήσεις βοοειδών στο εσωτερικό της χώρας κανόνες οι οποίοι είναι τουλάχιστον ισοδύναμοι με αυτούς που προβλέπονται στην παρούσα απόφαση.
(5) Είναι σκόπιμο να προταθούν ορισμένες πρόσθετες εγγυήσεις για να προστατευθεί η πρόοδος που επιτεύχθηκε στην επαρχία Bolzano της Ιταλίας και να τροποποιηθεί αναλόγως το παράρτημα της απόφασης 93/42/ΕΟΚ.
(6) Βάσει των προτεινόμενων μέτρων η απόφαση 95/109/ΕΚ πρέπει να καταργηθεί.
(7) Το πρόγραμμα εξάλειψης της λοιμώδους ρινοτραχειίτιδας των βοοειδών στην Ιταλία, κυρίως στην επαρχία Bolzano, εγκρίθηκε με την απόφαση 98/580/ΕΚ της Επιτροπής(6) για τρία έτη. Με βάση τα προτεινόμενα μέτρα η απόφαση αυτή πρέπει να καταργηθεί.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
1. Το παράρτημα της απόφασης 93/42/ΕΟΚ αντικαθίσταται από το παράρτημα της παρούσας απόφασης.
2. Η απόφαση 95/109/ΕΚ καταργείται.
3. Η απόφαση 98/580/ΕΚ καταργείται.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 25 Ιουλίου 2000.

Labels: 0
18
6